1.

nazdáva sa, že Európsky parlament by pri uplatňovaní článkov 290 a 291 ZFEÚ mal sledovať tieto nezáväzné kritériá; tento zoznam kritérií by sa nemal považovať za vyčerpávajúci: — o záväznej a nezáväznej povahe opatrenia sa musí rozhodnúť na základe jeho charakteru a obsahu; podľa článku 290 ZFEÚ možno delegovať iba právomoc prijímať právne záväzné opatrenia; — Komisia môže meniť legislatívne akty iba prostredníctvom delegovaných aktov. Zahŕňa to aj zmenu príloh, pretože prílohy sú neoddeliteľnou súčasťou legislatívneho aktu. Prílohy sa nemajú dopĺňať alebo vypúšťať s cieľom iniciovať použitie delegovaných aktov lebo sa ich využitiu vyhnúť; ak sa zákonodarca nazdáva, že by istý text mal byť neoddeliteľnou súčasťou základného aktu, môže sa rozhodnúť zahrnúť tento text do prílohy. Týka sa to najmä zoznamov alebo registrov povolených výrobkov alebo látok v Únii, ktoré by mali v záujme právnej istoty zostať neoddeliteľnou súčasťou základného aktu, v prípade potreby vo forme prílohy. Opatrenia zamerané na ďalšie vymedzenie presného obsahu povinností uvedených v legislatívnom akte sú koncipované tak, aby základný akt doplnili o nepodstatné prvky; — opatrenia vedúce k výberu priorít, cieľov alebo očakávaných výsledkov by sa mali prijímať prostredníctvom delegovaných aktov, ak sa zákonodarca rozhodne, že ich nezahrnie do samotného legislatívneho aktu; — opatrenia určené na ustanovenie (ďalších) podmienok, kritérií alebo požiadaviek, ktoré sa musia splniť, – a ich plnenie musia zabezpečiť členské štáty či iné osoby alebo subjekty, ktorých sa právne predpisy priamo týkajú – zmenia vo svojej podstate obsah právnych predpisov a doplnia nové predpisy so všeobecnou pôsobnosťou. Z tohto dôvodu sa môže vytvorenie takýchto ďalších pravidiel alebo kritérií dosiahnuť iba prostredníctvom delegovaného aktu. Naproti tomu uplatňovanie predpisov či kritérií už ustanovených v základnom akte (alebo v budúcom delegovanom akte) môže byť stanovené prostredníctvom vykonávacích aktov bez toho, aby sa zmenila podstata práv či povinností z nich plynúcich a bez toho, aby viedli k ďalším politickým rozhodnutiam; — za istých okolností je Komisia splnomocnená prijať ďalšie záväzné predpisy so všeobecnou pôsobnosťou, ktoré svojou podstatou ovplyvňujú práva či povinnosti stanovené v základnom akte. Tieto opatrenia vo svojej podstate doplnia opatrenia stanovené v základnom akte, a tým ďalej spresnia politiku Únie. Tento krok možno dosiahnuť iba prostredníctvom delegovaného aktu; — v závislosti od štruktúry predmetného finančného programu by sa nepodstatné prvky, ktoré menia alebo dopĺňajú základný akt, najmä také, ktoré sa týkajú špecifických technických záležitostí, strategických záujmov, cieľov, očakávaných výsledkov atď., mohli prijať prostredníctvom delegovaných aktov, pokiaľ nie sú zahrnuté v základnom akte. Zákonodarca môže rozhodnúť o možnosti prijatia prostredníctvom vykonávacích aktov iba v prípade prvkov, ktoré neodrážajú žiadnu ďalšiu politickú orientáciu alebo orientáciu v oblasti politík; — opatrenie určujúce druh informácií, ktoré sa majú podľa základného aktu poskytnúť (t.j. presný obsah informácií), vo všeobecnosti dopĺňa povinnosť poskytovať informácie a malo by sa uskutočňovať prostredníctvom delegovaného aktu; — opatrenie určujúce úpravu poskytovania informácií (t.j. formát) obvykle nerozširuje povinnosť poskytovať informácie. Namiesto toho takéto opatrenie umožňuje jednotné vykonávanie. Tento krok by sa preto mal vykonávať vo všeobecnosti prostredníctvom vykonávacích aktov; — opatrenia ustanovujúce postup (t.j. spôsob vykonávania alebo presadzovania) sa môžu stanoviť v delegovanom alebo vykonávacom akte (alebo dokonca byť podstatným prvkom základného aktu) v závislosti od ich obsahu, kontextu a povahy ustanovení uvedených v základnom akte. Opatrenia ustanovujúce prvky postupov, zahrňujúce ďalšie nepodstatné politické rozhodnutia s cieľom doplniť legislatívny rámec ustanovený v základnom akte, by sa vo všeobecnosti mali stanoviť v delegovaných aktoch. Opatrenia stanovujúce podrobnosti postupov s cieľom zabezpečiť jednotné podmienky vykonávania povinnosti ustanovenej v základnom akte by vo všeobecnosti mali byť vykonávacími opatreniami; — pokiaľ ide o postupy, možno splnomocnenie určovať metódy (t.j. pravidelné a systematické spôsoby vykonávania) či metodológiu (t.j. pravidlá na určenie metód) zabezpečiť delegovanými či vykonávacími aktmi v závislosti od obsahu a kontextu; — delegované akty by sa vo všeobecnosti mali používať vtedy, ak základný akt prenecháva Komisii značný priestor pre vlastné rozhodovanie o doplnení legislatívneho rámca stanoveného v základnom akte; — povolenia môžu byť opatrenia so všeobecnou pôsobnosťou. Ide napríklad o situáciu, keď sa rozhodnutia týkajú povolenia alebo zákazu použiť konkrétnu látku v potravinách, kozmetických výrobkoch, atď. Tieto rozhodnutia sú všeobecné, pretože sa týkajú akéhokoľvek prevádzkovateľa, ktorý mieni túto látku používať. V takýchto prípadoch, ak sa rozhodnutie Komisie v plnej miere opiera o kritériá obsiahnuté v základnom akte, by mohlo ísť o vykonávací akt; ak však kritériá stále umožňujú Komisii prijať ďalšie nepodstatné/sekundárne politické rozhodnutia alebo rozhodnutia v oblasti politík, takéto povolenie by malo byť delegovaným aktom, pretože by mohlo doplniť základný akt; — legislatívnym aktom možno na Komisiu iba delegovať právomoc prijímať nelegislatívne akty so všeobecnou pôsobnosťou. Opatrenia s individuálnou pôsobnosťou nemožno preto prijímať prostredníctvom delegovaných aktov. Akt má všeobecnú platnosť, ak sa uplatňuje na objektívne určené situácie a má právne účinky na kategórie osôb uvedené všeobecným a abstraktným spôsobom; — vykonávacími aktmi by sa nemalo pridávať žiadne ďalšie politické smerovanie a právomoci udelené Komisii by nemali poskytovať žiaden významný priestor na vlastné rozhodovanie;